**INFORMATĪVAIS ZIŅOJUMS “PAR Latvijas valdības komentāriem PAR Eiropas Komitejas spīdzināšanas un necilvēcīgas vai pazemojošas rīcības vai soda novēršanai ziņojumu par Latviju, kā arī ziņojuma un komentāru publiskošanu”**

1997. gada 11. decembrī Latvija ratificēja Eiropas Konvenciju par spīdzināšanas un necilvēcīgas vai pazemojošas rīcības vai soda novēršanu (turpmāk – Konvencija). Konvencijas piemērošanas uzraudzības institūcija ir Eiropas Komiteja spīdzināšanas un necilvēcīgas vai pazemojošas rīcības vai soda novēršanai (turpmāk - Komiteja), kas saskaņā ar Konvencijas 1. pantu apmeklē Konvencijas dalībvalstis. Vizīšu ietvaros Komiteja bez jebkādiem ierobežojumiem apmeklē aizturēšanas vietas un iestādes, kas saistītas ar brīvības ierobežošanu (cietumus, audzināšanas iestādes nepilngadīgajiem, policijas iecirkņus, imigrantu uzturēšanās vietas, psihiatriskās slimnīcas, sociālās aprūpes centrus utt.), lai izvērtētu izturēšanos pret personām, kurām atņemta brīvība.

Pēc katras vizītes Komiteja nosūta attiecīgajai valstij detalizētu ziņojumu par situācijas izvērtējumu atbilstoši Konvencijā paredzētajām normām. Tajā iekļauti Komitejas konstatētie fakti, rekomendācijas, komentāri, kā arī valstij tiek pieprasīta papildus informācija. Komiteja arī lūdz dalībvalstij sniegt detalizētas atbildes uz ziņojumā apskatītajiem jautājumiem. Šie ziņojumi un atbildes veido daļu no pastāvīgā Komitejas dialoga ar attiecīgo valsti, kas saskaņā ar Konvencijas 11. pantu ir konfidenciāls. Komitejas ziņojumu un valsts komentāru publiskošana notiek tikai ar attiecīgās valsts piekrišanu.

Kopš Latvijas pievienošanās Konvencijai Komiteja Latviju ir apmeklējusi astoņas reizes: 1999., 2002., 2004., 2007., 2009., 2011. 2013. un 2016. gadā. Latvija ir piekritusi pirmo septiņu Komitejas ziņojumu un attiecīgi arī valdības komentāru publiskošanai.

Sava periodiskā Latvijas apmeklējuma laikā 2016. gada 12.-22. aprīlī Komiteja pārbaudīja Latvijas iestāžu paveikto Komitejas iepriekšējo vizīšu rezultātā sniegto ieteikumu izpildē. Šajā kontekstā delegācija pievērsa īpašu uzmanību attieksmei un aizsardzībai, kas pieejama personām, kurām policija atņēmusi brīvību, un pārbaudīja ieslodzījuma apstākļus vairākās ieslodzījuma vietās. Tāpat delegācija aplūkoja vairākus ar cietumiem saistītus jautājumus, ieskaitot veselības aprūpes pakalpojumus un nepilngadīgo un uz mūžu notiesāto ieslodzīto situāciju.

2016. gada 12.–22. aprīļa vizītes ietvaros Komitejas delegācija apmeklēja šādas iestādes: Valsts policijas struktūrvienības – Valsts policijas Rīgas reģiona pārvaldes Kārtības policijas pārvaldes Īslaicīgās aizturēšanas biroju Rīgā, Aizkraukles policijas iecirkni, Cēsu policijas iecirkni, Daugavpils policijas iecirkni, Gulbenes policijas iecirkni, Gulbenes Pašvaldības policijas iecirkni, Limbažu policijas iecirkni, Valmieras policijas iecirkni; cietumus – Cēsu Audzināšanas iestādi nepilngadīgajiem, Daugavgrīvas cietumu, Jelgavas cietumu, Rīgas Centrālcietumu, Olaines cietumu (Latvijas cietumu slimnīcas psihiatrijas nodaļu); psihiatriskās/sociālās aprūpes iestādes – Strenču Psihoneiroloģisko slimnīcu, Valsts sociālās aprūpes centra “Latgale” filiāli “Litene”.

Pēc vizītes Komiteja izstrādāja ziņojumu par situācijas izvērtējumu un 2016. gada 15. decembrī nosūtīja to Latvijas valdībai. Komiteja lūdz Latviju sniegt komentārus par ziņojumu sešu mēnešu laikā.

Sagatavotajā Latvijas valdības komentāru par Komitejas ziņojumu projektā ir apkopota atbildīgo nozaru ministriju sniegtā informācija par ziņojumā ietverto informāciju un paustajām rekomendācijām. Komentāros tiek skaidrots esošais tiesiskais regulējums, prakse un plānotās aktivitātes, kā arī paustas apņemšanās situācijas uzlabošanai un pilnveidošanai.

Lai nodrošinātu efektīvu sadarbību ar Komiteju un demonstrētu Latvijas apņemšanos risināt aktuālās problēmas aizturēšanas vietās un iestādēs, kas saistītas ar brīvības ierobežošanu, Latvija ir piekritusi visu līdzšinējo Komitejas ziņojumu un Latvijas komentāru publiskošanai. Turpinot šo praksi, arī Komitejas ziņojuma par 2016. gada vizīti un Latvijas valdības komentāru publiskošana Komitejas tīmekļa mājaslapā [www.cpt.coe.int](http://www.cpt.coe.int) būtu atbalstāma. Ziņojuma publiskošana ļauj valsts institūcijām, nevalstiskajām organizācijām un starptautiskajām organizācijām, kā arī sabiedrībai kopumā piekļūt un izmantot aktuālu informāciju par situāciju dažādās ar brīvības ierobežošanu saistītās iestādēs Latvijā.

Pielikumā:

1. Komitejas ziņojuma tulkojums latviešu valodā (AMzino\_07062017\_CPT\_p1) uz 67 lapām;
2. Latvijas valdības komentāri par Komitejas ziņojumu par Latviju (AMzino\_07062017\_CPT\_p2) uz 49 lapām;
3. Ministru kabineta protokollēmuma projekts (AMprot\_07062017\_CPT) uz 1 lapas;
4. Izziņa par atzinumos sniegtajiem iebildumiem (AMizz\_07062017\_CPT) uz 5 lapām;
5. Finanšu ministrijas 01.06.2017. atzinums (FMatz\_01062017\_CPT) uz 1 lapas;
6. Finanšu ministrijas 06.06.2017. atzinums (FMatz\_06062017) uz 1 lapas;
7. Iekšlietu ministrijas 01.06.2017. atzinums (IEMatz\_01062017\_CPT) uz 1 lapas;
8. Iekšlietu ministrijas 06.06.2017. atzinums (IEMatz\_06062017\_CPT) uz 1 lapas;
9. Labklājības ministrijas 31.05.2017. atzinums (LMatz\_31052017\_CPT) uz 1 lapas;
10. Labklājības ministrijas 06.06.2017. atzinums (LMatz\_06062017\_CPT) uz 1 lapas;
11. Tieslietu ministrijas 01.06.2017. atzinums (TMatz\_01062017\_CPT) uz 1 lapas;
12. Veselības ministrijas 01.06.2017. atzinums (VMatz\_01062017\_CPT) uz 1 lapas;
13. Veselības ministrijas 06.06.2017. atzinums (VMatz\_06062017\_CPT) uz 1 lapas.

Ārlietu ministrs E.Rinkēvičs

Vīza: valsts sekretārs A. Pildegovičs

K.Panteļējevs, 67016337

Karlis.pantelejevs@mfa.gov.lv